Verkkolehti Tivi kirjoittaa (siirryt toiseen palveluun) tänään, että amerikkalainen Silent Partner Group aikoo pystyttää Sotkamoon 250 megawatin suuruisen datakeskuksen. Silent Partner Internationalin toimitusjohtaja Dale Hobbie vahvistaa Yle Kajaanille, että yhden suunnitellun datakeskuksen paikka on Sotkamossa.

Datakeskuksen koko olisi moninkertainen verrattuna esimerkiksi Googlen Haminan datakeskukseen.

Sotkamon kunnassa ei asiasta ole vielä mitään tietoa.

– Tänne ei ole oltu kyseisen yrityksen suunnalta missään yhteyksissä. Ei ole kysytty lupa-asioita, eikä tonttia ole varattu. Ketään virkamiestä ei ole edes lähestytty. Oikeastaan täällä kuullaan asiasta nyt ensimmäistä kertaa, sanoo kunnanjohtaja Mika Kilpeläinen.

Kilpeläisen mukaan Vuokatissa olevan Tenetinvirran teollisuusalueella on kymmenestä viiteentoista vapaata teollisuustonttia. Jäähdytysvesi saataisiin Tenetinvirrasta.

– Nämä ovat vain arvauksia, sillä tietoa ei tällä hetkellä ole, kertoo Kilpeläinen.

Sotkamon kunnanhallituksen puheenjohtaja Anne Lukkari kummastelee uutista datakeskuksesta.

– Jännityksellä odotetaan milloin saadaan lisää tietoa.

Kainuun Edun toimitusjohtaja Antti Toivanen epäilee kyseessä olevan pelkän huhun.

Korjattu 30.10.2018 klo: 10:20: Juttuun korjattu Dale Hobbien titteli hallituksen puheenjohtajasta toimitusjohtajaksi.